I Danmark er det strengt forbudt at opsætte såkaldte snarer til at indfange vildt. Snarer lavet af ståltråd eller stålwire fanger dyret i en løkke og kvæler det eller fastholder det, til det dør af tørst eller sult. Og det er netop snarer, som lokale i Strandby ved Farsø har fundet i en lokal skov. - Det er ganske enkelt noget svineri, lyder det fra landmanden HC Klejs Hansen, da TV2 Nord møder ham i skovstykket, hvor fælderne er fundet. Livsfarlige for børn og hunde Mindst syv snarer er der fundet indtil videre, og forleden fandt man et hårdt såret rådyr fanget i ståltråden i skoven. - Det var stadig i live, men havde voldsomme skader på halsen efter ståltråden, så det blev aflivet med det samme, forklarer HC Klejs Hansen. De lokale advarer på Facebooksider om snarerne, der er livsfarlige for både børn og løse hunde. - De er opsat lige henover dyrenes veksler i skoven og så tilpas højt oppe, at hunde og rådyr går med hovedet først ind i dem. Man tør slet ikke tænke tanken om, at et barn eller en hund bliver fanget i sådan en løkke, lyder det fra HC Klejs Hansen, der har meldt episoden til politiet. Nordjyllands Politi bekræfter, at der er kommet flere anmeldelser om snarer fra Strandby og oplyser, at man efterforsker sagen, som man betragter som særdeles alvorlig.

Opsummering:
Mindst et rådyr er blevet fanget i ståltrådsfælder i Strandby.